als_Latn dik_Latn sag_Latn
U mbajt sot, datë 13 maj, në ambjentet e Ministrisë së Financave, konferenca e përbashkët për shtyp midis ministrit të Financave, z.Shkëlqim Cani, shefit të FMN-së, Nadeem Ilahi dhe Ministrit i Zhvillimit Ekonomik, Tregtisë dhe Sipërmarrjes, z. Arben Ahmetaj.
Në fillim të fjalës, ministri Cani falënderoi misionin profesional të FMN-së të udhëhequr nga z. Nadeem Ilahi, për “ndihmën e çmuar që dhanë për arritjen e një mirëkuptimi ndërmjet Qeverisë dhe FMN-së, në përpjekjet tona për garantimin e stabilitetit ekonomik”.
Shefi i Financave e cilësoi vitin 2013-a si një prej viteve më të vështira për ekonominë shqiptare. “Rritja ekonomike prej 0.4% shënon rritjen ekonomike me të ulët që prej periudhës së skemave piramidale. Besueshmëria e bizneseve dhe konsumatorit arriti pikat më të ulëta historike. Patëm dobësim të mëtejshëm të kërkesës së brendshme”, deklaroi Cani.
“Për të përmirësuar besueshmërinë e bizneseve dhe konsumatorëve, një prej angazhimeve të qeverisë në periudhën afatshkurtër ka qenë shlyerja sa më shpejt e detyrimeve të prapambetura ndaj biznesit. Deri më sot, janë shlyer rreth 200 milionë USD në formën e pagesës së drejtpërdrejtë dhe netimit të faturave në sektorin e energjisë.
Treguesit fiskalë të katërmujorit të parë ishin në përputhje me objektivat e planit. Nëse ju referohemi dhe të dhënave operative paraprake, vetëm për tatimet e doganat, rezulton se të ardhurat prej tyre ishin rreth 12% (85 mln USD) më tepër se katër-mujori i vitit të shkuar, ose mbi 2% me tepër se sa plani për janar - prill 2014”, deklaroi Ministri i Financave.
Ministri Cani renditi disa masa si, asistenca e “Croën Agents” për doganat shqiptare, harti i Kodit të ri Doganor, përgatitja e draftligjit “Për TVSH“, trajnimet e administratave të fiskut, rishikimi i disa procedurave që ulin kostot administrative për tatimpaguesit, bazuar në rekomandimet nga një projekt i përbashkët me IFC, shmangia e vonesave në pagesën për kërkesat e rimbursimit të TVSH-së (afati 2 muaj), etj, të gjitha këto, sipas tij, kanë ndikuar në reagimin pozitiv të ekonomisë.
“Këto indikacione mbështesin projeksionin aktual të rritjes ekonomike për vitin 2014 prej rreth 2.1%”, shtoi më tej Cani.
“Rishikimi i parë i programit rezulton me kriter performance dhe me objektiva strukturore të realizuara. Por të jemi të sinqertë: kemi ende rrugë për të bërë. Ndër të tjera, për të ardhmen, janë dy - tre fusha që kërkojnë vëmendje të veçantë për uljen e rreziqeve fiskale.
Për sa më sipër, ne kemi vendosmërinë për përmirësim dhe mirëkuptimin e plotë me FMN dhe institucionet e tjera ndërkombëtare. Edhe ky mision ishte një dëshmi e punës së përbashkët për të analizuar çfarë është bërë, si është bërë dhe si do të ecet më tej”, theksoi ministri Cani.
Nga ana e tij, Ministri i Zhvillimit Ekonomik, Tregtisë dhe Sipërmarrjes, z. Arben Ahmetaj shprehu mirënjohjen e Qeverisë shqiptare për misionin e FMN dhe drejtuesin e tij, z. Nadeem Ilahi, për suportin e tyre ne materializimin e kësaj marrëveshje historike, sic u shpreh ai.
Në fjalën e tij Ministri Ahmetaj ndër të tjera u shpreh:
“Do të doja të ndalesha tek dy aspekte tejet të rëndësishëm që janë adresuar gjatë këtij misioni: së pari situata e të ardhurave fiskale dhe së dyti, klima e biznesit.
Ndryshimi i parë cilësor, në të cilin u ndal pak edhe zoti Ilahi gjatë fjalës së tij, janë sinjalet pozitive në klimën e biznesit. Sigurisht që ky është një tregues fillestar i reformave të thella që kemi ndëmarrë në të dy këta sektorë, por vlen të theksohet se këto janë sinjale mjaft pozitive për nismat e ndërmarra deri tani. Sinjale këto që janë konfirmuar edhe nga tregues të tjerë, si ato të Bankës së Shqipërisë mbi besimin e sipërmarrjes.
Ndryshimin e dytë e kemi parë nga të dhënat zyrtare të INSTAT që tregon se për tremujorin e parë 2014 janë rritur si eksportet ashtu edhe importet. Respektivisht importet janë rritur me 10.7% dhe eksportet janë rritur me 10.3%. Po kështu janë rritur sidomos ato eksporte që janë adresuar nga paketa ndihmëse e qeverisë, sic është edhe paketa e fasonit, e cila pa kaluar ende pati një efekt gjerësisht pozitiv mbi eksportet duke i rritur eksportet për tekstile dhe këpucë me 41.3%.
Ne po vazhdojmë me nisjen e reformave të mëdha strukturore në disa nga sektorët kyçë të ekonomisë, si reforma në pensione apo ajo në sektorin energjetik, dhe kemi patur mundësi të diskutojmë gjerësisht me misionin se cilat janë problemet dhe mundësitë më të mëdha në këto drejtime.
Në muajt që vijnë ne do të vijojmë këtë rrugë të nisur, duke qenë partnerë të sipërmarrjes, siç kemi premtuar. Për këtë arsye jemi duke ndërmarrë një reformë bazuar mbi indikatorët e raportit “Doing Business” në mënyrë që të lehtësojmë të bërin biznes në Shqipëri dhe të krijojmë sa më shumë mundësi për sukses.
Objektivi ynë kryesor është rritja ekonomike cilësore dhe në këtë drejtim jemi duke punuar shumë nga afër me partnerët tanë si BB dhe FMN në mënyrë që kjo rritje ekonomike të jetë e qëndrueshme. Sipas hulumtimeve të misionit, ne jemi në rrugën e duhur dhe në muajt në vijim, deri në analizën e dytë tremujore do të vazhdojmë punën për të vënë në lëvizje të potencialin e plotë ekonomik të vendit”,- përfundoi ministri Ahmetaj.
© Ministria e Financave 2015
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn